করদাতাদের সম্মান জানাতে চেয়েছিলেন প্রধানমন্ত্রী: সীতারামন

ওয়েব ডেস্ক: ১ ফেব্রুয়ারি কেন্দ্রীয় বাজেট (Union Budget 2025) পেশ করেছেন অর্থমন্ত্রী নির্মলা সীতারামন (Nirmala Sitharaman)। এবারের বাজেটের সবথেকে বড় ‘হাইলাইট’ আয়করে ছাড়। ১২ লক্ষ টাকা পর্যন্ত বার্ষিক আয়ের জন্য সরকারকে কোনও কর দিতে হবে না। এই ঘোষণায় স্বাভাবিকভাবেই হাসি ফুটেছে মধ্যবিত্তের মুখে। মঙ্গলবার অর্থমন্ত্রী জানালেন, দেশ গড়তে করদাতাদের অবদানকে সম্মান জানাতে চান প্রধানমন্ত্রী নরেন্দ্র মোদি (PM Narendra Modi), আয়করে ছাড় তারই পদক্ষেপ।

সীতারামন বলেন, “শেষ তিন-চার বছরে করদাতাদের সঙ্গে আমরা নিয়মিত যোগাযোগ রেখেছি, যাতে সরকারের উপর তাঁদের আস্থা থাকে, তার জন্য বহু পদক্ষেপ করেছি। দেশ গড়তে করদাতারা যে অবদান রাখছেন তার প্রতি সম্মান জানাতেই প্রধানমন্ত্রী মোদির এই প্রচেষ্টা।”

আরও পড়ুন: মহাকুম্ভে মৃত্যুর আসল সংখ্যা জানান, সংসদে দাবি অখিলেশের

বাজেট ঘোষণার ঠিক আগের দিন মোদি বলেছিলেন, মা লক্ষ্মীর কাছে প্রার্থনা করছি, তিনি যেন গরিব এবং মধ্যবিত্তদের আশীর্বাদ করেন। তখনই রাজনৈতিক মহলে শোরগোল পড়ে যায়, জল্পনা ওঠে, এবার বাজেট নিশ্চয়ই ‘জনমুখী’ হতে চলেছে। আয়করে ছাড়ের ফলে মধ্যবিত্ত খুশি হলেও গরিবদের জন্য অবশ্য কিছু নেই।

মধ্যবিত্ত শ্রেণিকে (Middle Class) খুশি করার আর এক কারণ ২০২৪ লোকসভা নির্বাচন (Loksabha Elections 2024) বলে মনে করেন রাজনৈতিক বিশেষজ্ঞেরা। টানা তৃতীয়বার সরকার গঠন করলেও ২০২৪-এ একক সংখ্যাগরিষ্ঠতা হারিয়েছে বিজেপি। মোদি-শাহকে নির্ভর করতে হয়েছে নীতীশ কুমার, চন্দ্রবাবু নাইডুর মতো জোটসঙ্গীদের। এর কারণ মধ্যবিত্তদের একটা বড় অংশ বিজেপি-র থেকে মুখ ফিরিয়ে নিয়েছিল।

দেখুন অন্য খবর: